Kontra l-ilsna ħżiena Għall-mexxej tal-kor. Fuq "Is-Seminit". Salm ta' David. Għajnuna, Mulej, għax m'hawnx aktar twajbin; għabu s-sinċiera minn fost il-bnedmin. Wieħed lil ieħor bil-gideb ikellem; b'xufftejn qarrieqa, b'żewġt iqlub jitkellmu. Jaqta' l-Mulej ix-xufftejn qarrieqa, kull ilsien li jitkellem bil-kburija, dawk li jgħidu: "Saħħitna fi lsienna, kliem xufftejna magħna; min hu sidna?" "Minħabba t-tgħakkis tal-fqajrin u l-krib tal-imsejknin, jien issa se nqum," jgħid il-Mulej, "inqum biex neħilsu, kif hu jixtieq." Kliem il-Mulej kliem safi, fidda mgħoddija min-nar, seba' darbiet imsoffija mit-trab. Int, Mulej, tieħu ħsiebna tħarisna minn dan in-nisel għal dejjem. Għax il-ħżiena ma' kullimkien juru ruħhom, aktar ma titgħolla d-dnewwa fost il-bnedmin.